b"\n_START_ARTICLE_\nPol\xc3\xa8mica dels Antics i els Moderns\n_START_PARAGRAPH_\nLa Pol\xc3\xa8mica dels Antics i els Moderns (en franc\xc3\xa8s, querelle des Anciens et des Modernes) va ser una pol\xc3\xa8mica que va sorgir a l\xe2\x80\x99Acad\xc3\xa9mie fran\xc3\xa7aise i va commoure el m\xc3\xb3n literari i art\xc3\xadstic de finals del segle XVII. La pol\xc3\xa8mica es desferm\xc3\xa0 quan en Charles Perrault va llegir el poema seu El segle de Llu\xc3\xads el Gran, en 1687, al qual manifestava la superioritat de la cultura esdevinguda sota l'auspici del monarca davant dels que defensaven la superioritat de la cultura de l\xe2\x80\x99antiguitat cl\xc3\xa0ssica. _NEWLINE_A partir d'aquest moment, els termes modernitat i modern, ent\xc3\xa8s com a quelcom recent, esdevenen per primer cop mots de connotacions positives (almenys per a un cert grup de persones). Defensaven l'art recent els Moderns, representats sobretot per Perrault, que va llan\xc3\xa7ar la pol\xc3\xa8mica i revolucionar el pensament de l'\xc3\xa8poca amb el seu poema. Per a ells l'art cl\xc3\xa0ssic dels antics grecs i romans no era immillorable, i a m\xc3\xa9s opinaven que l'art havia d'evolucionar, innovar i adaptar-se als nous gustos i circumst\xc3\xa0ncies de cada temps. Altres moderns de l'\xc3\xa8poca van ser, per exemple, Jean Bodin, Balzac, Descartes, Pierre Corneille, Blaise Pascal i Antoinette Des Houli\xc3\xa8res._NEWLINE_En canvi, els Antics o cl\xc3\xa0ssics entenien que la bona literatura, o art en general, ho era en mesura que imitava b\xc3\xa9 els cl\xc3\xa0ssics, ja que a l'antiguitat grega i romana s'havia assolit la perfecci\xc3\xb3 en aquests camps, i que tot allunyament d'ells era un error i disminuci\xc3\xb3 de la qualitat. Aquesta postura dels Antics estava encap\xc3\xa7alada per Nicolas Boileau-Despreaux i recolzada per un grup for\xc3\xa7a m\xc3\xa9s nombr\xc3\xb3s d'homes de poder, cient\xc3\xadfics, pensadors i artistes, dels quals es poden destacar, per exemple, Francis Bacon, Antoine Arnauld, Fran\xc3\xa7ois de La Rochefoucauld, Llu\xc3\xads II de Borb\xc3\xb3-Cond\xc3\xa9, Jean de La Fontaine, Marie de Sevign\xc3\xa9, Marie-Madeleine de La Fayette, Jean Racine, Jean de La Bruy\xc3\xa8re i Jean-Jacques Rousseau."